32000R0654
L 079/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 654/2000 НА КОМИСИЯТА
от 29 март 2000 година
за разрешение на нови добавки, нови начини на използване на добавките и нови препарати за добавки в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директивата 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент № (ЕО) 2690/1999 на Комисията (2), и по-специално член 3 от нея,
като има предвид, че:
(1)
Директива 70/524/ЕИО предвижда разрешаването на нови добавки или нови начини на използване на добавките, като се държи сметка за развитието на научните и техническите познания.
(2)
Директива 93/113/ЕО на Съвета от 14 декември 1993 г. относно използването и търговията с ензимите, микроорганизмите и техните препарати в храните за животни (3), последно изменена с Директива 97/40/ЕО (4), чрез дерогация от Директива 70/524/ЕИО, дава право на държавите-членки да разрешават временно използването и търговията с ензими, микроорганизми и техните препарати.
(3)
Предоставени са нови данни предвид замяната на разрешени ензимни препарати с нови препарати на същите ензими.
(4)
Може да се даде временно разрешение за нови добавки или нови начини на използване на добавки, ако в разрешената степен на храните за животни те нямат вредно въздействие върху здравето на човека и животните, нито върху околната среда, ако не вредят на потребителя, изменяйки характеристиките на животинския продукт, ако наличието им в храните за животни може да се контролира и ако предвид наличните резултати има основание да се предположи, че влияят благоприятно на характеристиките на храните за животни, в които се съдържат, или на животинската продукция.
(5)
Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5) и специалните директиви от нея, по-специално Директива 90/679/ЕИО на Съвета от 26 ноември 1990 г. относно защитата на работниците срещу рисковете, свързани с излагането им на биологични агенти по време на работа (6), последно изменена с Директива 75/65/ЕО на Комисията (7), се прилагат изцяло при използването и манипулирането от страна на работниците на добавките в храните за животни.
(6)
От проучването на документациите, предоставени от държавите-членки по смисъла на член 3 от Директива 93/113/ЕО, е видно, че известен брой от препаратите, спадащи към групите на ензимите и микроорганизмите, могат да бъдат временно разрешени.
(7)
Научният комитет по храненето на животните даде благоприятно становище по отношение на безвредността на тези ензимни препарати (8) и на микроорганизмите (9).
(8)
Предвидените от настоящия регламент мерки са съобразени със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Препаратите, спадащи към групата „ензими“, които фигурират в приложение I към настоящия регламент, са разрешени по смисъла на Директива 70/524/ЕИО като добавки към храните за животни при условията на посоченото приложение.
Член 2
Данните относно състава на разрешените ензими под номера 7 и 8 се изменят, както е посочено в приложение I, под заглавие „Химически състав, описание“.
Член 3
Препаратите, спадащи към групата на „микроорганизмите“ и фигуриращи в приложение II към настоящия регламент, са разрешени по смисъла на Директива 70/524/ЕИО като добавки в храните за животни при условията, определени в посоченото приложение.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 март 2000 година.